作者：陈人杰
词牌/韵律：沁园春

paragraphs: 云锦亭西，记与诗人，拍浮酒船。
看洛川妃子，锦衾照水，汉皋游女，玉佩摇烟。
秋老芳心，波空艳质，惟见寒霜凋碧圆。
争知道，有西湖五月，长在尊前。
素纨红障相鲜。
更澹静一枝真叶仙。
向风轩摇动，但无香耳，蓼丛掩映，自是天然。
猊背生烟，蜡心吐月，赢得吴娃歌采莲。
陈公子，似日休锺爱，兴满吟边。